ไฟแนนซ์ทูเดย์
“ความสุขไม่ได้เกิดจากการที่คุณมีทรัพย์สินมากมาย แต่ความสุข คือคุณมีความพร้อม ความพอใจ ที่จะทำอะไรบางอย่างให้กับคนอื่นได้” (ประมวล เพ็งจันทร์)
20 ส.ค. 2555

“ความสุขไม่ได้เกิดจากการที่คุณมีทรัพย์สินมากมาย แต่ความสุข คือคุณมีความพร้อม ความพอใจ ที่จะทำอะไรบางอย่างให้กับคนอื่นได้” (ประมวล เพ็งจันทร์)
...สุขใดไหนจะเท่ากับความสุขที่ สถิตย์ ลิ่มพงศ์พันธุ์ อดีตปลัดกระทรวงการคลังกำลังประสบอยู่ในขณะนี้ งานที่ธนาคารกรุงไทยที่นั่งเป็นประธานกรรมการ คอยกำกับทางนโยบายอยู่ก็เดินหน้าไปอย่างมีจังหวะจะโคน แม้อีก 2 เดือนข้างหน้าจะต้องเปลี่ยนตัวกรรมการผู้จัดการใหญ่ จาก อภิศักดิ์ ตันติวรวงศ์ ที่ดำรงตำแหน่งมา 2 วาระ มาเป็น “นายต่อ” คนนั้น แต่ด้วยความเป็นนักยุทธศาสตร์ผู้ประสานสิบทิศย่อมไร้ปัญหา




...จังหวะชีวิตในขณะนี้ ประธานสถิตย์ จึงทุ่มเทแรงกายแรงใจไปที่การ สร้างคน สร้างคลังสมองของประเทศที่ สถาบันวิทยาการเศรษฐกิจและการคลัง ที่นั่งเป็นประธานมาตั้งแต่ก่อตั้ง สถาบันแห่งนี้จัดฝึกอบรมใน 4 หลักสูตร
หลักสูตรผู้นำการคลัง (ผนค.) ถือเป็นหลักสูตรสูงสุด มุ่งเน้นการเป็นเวทีในการอภิปรายและแลกเปลี่ยนวิสัยทัศน์ระหว่างผู้นำองค์กรและวิทยากรผู้ทรงคุณวุฒิในระดับโลก เพื่อพัฒนานวัตกรรมทางความคิดและการบริหารจัดการ
หลักสูตรนักบริหารการคลัง (นบค.) เป็นหลักสูตรสำหรับผู้บริหารระดับสูงของกระทรวงการคลัง ซึ่งได้รับการรับรองวิทยฐานะเทียบเท่าหลักสูตรนักบริหารระดับสูงของสำนักงานคณะกรรมการข้าราชการพลเรือน 
หลักสูตรนักการคลังมืออาชีพ (นคอ.) เป็นหลักสูตรเสริมทักษะความรู้ด้านการเงินการคลัง สำหรับผู้บริหารระดับกลาง
หลักสูตรโครงการพัฒนานักบริหาร อบรมหลักสูตรภาษาอังกฤษ โดยเป็นความร่วมมือระหว่างสถาบันฯ กับ Kellogg School of Management, Northwestern University และ Maxwell School of Citizenship and Public Affairs, Syracuse University เน้นพัฒนาศักยภาพผู้บริหาร ทั้งจากภาครัฐ รัฐวิสาหกิจ และภาคเอกชน